en en en gu en en en gu gu en gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu en
History – 835 Trived Mevada
શ્રી ૮૩૫ ત્રિવેદી મેવાડા સમાજ ડાકોર
શ્રી ૮૩૫–ત્રિવેદી મેવાડા કેળવણી મંડળનો ઈતિહાસ
આજથી આશરે ૮૦૦ વર્ષ પહેલા કેટલાક દંતકથનાત્મક કારણોને લઈને કે પછી આધારભૂત હકીકત મુજબ મુસ્લીમ આક્રમણો અને તે પછી ચાલેલી વટાળ પ્રવૃત્તિને કારણે સ્વમાન, સ્વરક્ષા અને સ્વધર્મના પાલન માટે મેવાડમાંથી બ્રાહ્મણોએ સ્થળાંતર કર્યું અને ત્યાંથી તેઓ ગુજરાત તરફ વળ્યા. ગુજરાતના ઉ.ગુજરાત, સૌરાષ્ટ્ર, મધ્ય ગુજરાતમાં મુખ્યત્વે ડાકોર અને તેની આસપાસના વિસ્તારમા ધાર્મિક વાતાવરણ ઉપરાંત ચરોતર વિસ્તારની જમીનની ફળદ્રુપતાને કારણે અર્થોપાર્જનની વિશેષ શક્યતાઓને લઈને તે વખતે ૮૩૫ જેટલા કુટુંબો કે બ્રાહ્મણો અહીં સ્થિર થયા. આ સંખ્યાં ડાકોરના ત્રિવેદી મેવાડા જ્ઞાતિનો પર્યાય બની ગયો.
પોતાનું સર્વસ્વ મેવાડમાં છોડી અપરિચિત વિસ્તારમાં પોતાનું અસ્તિત્વ ટકાવી રાખવા કર્મકાંડ અને જ્ઞાનદાન કરનાર ત્રિવેદી મેવાડા બ્રાહ્મણોમાં શિક્ષણનું પ્રમાણ નહિવત હતું. માત્ર જન્મે ઉજળિયાત એવા સ્થળાંતરિત આપણા બ્રાહ્મણ સમાજની આર્થિક સ્થિતિ નબળી હતી. આજે પણ આ સ્થિતિમાં ઝાઝું પરિવર્તન થયું નથી. આવી પરિસ્થિતિમાં ડાકોરના કેટલાંક આગેવાનો ભૂતકાળમાં ચિંતીત બન્યા અને જ્ઞાતિના શૈક્ષણિક સ્તરને ઉંચુ લાવવા માટે વિચારણા શરૂ કરી. તેમની પુખ્ત વિચારણાન પરિપાકરૂપે કેળવણી મંડળ સ્થાપવાનું નક્કી થયું.
શ્રી ૮૩૫ ત્રિવેદી મેવાડા કેળવણી મંડળ, ડાકોરની સ્થાપનાઃ–
શ્રી ૮૩૫ ત્રિવેદી મેવાડા કેળવણી મંડળ, ડાકોર (ચરોતર વિભાગ)ની સ્થાપના આપણી જ્ઞાતિની અંબાવાડીના પ્રાંગણમાં શ્રી ઈષ્ટદેવ એકલિંગજી દાદા અને શ્રી રણછોડરાયજી મહારાજના આશિર્વાદથી અવિધિસર રીતે સૌ પ્રથમ ૧૦મી જુન ૧૯૩૩ના રોજ થઈ. તે વખતના ડાકોર ટેમ્પલ કમિટિના મેનેજર શ્રી ભાઈલાલભાઈના પ્રમુખ પદે જ્ઞાતિના સાત વિશિષ્ટ તેજસ્વી વિદ્યાર્થીઓ શ્રી દીનાનાથ બાપાલાલ અધ્વર્યું, બી.એ.એલ.એલ.બી., શ્રી કાળીદાસ રામચંદ્ર ભટ્ટ બી.એ.એલ.એલ.બી., શ્રી ધીરજલાલ લલ્લુભાઈ ઉપાધ્યાય બી.એ. ઓવર્સ, શ્રી હરીહરભાઈ ગીરજાશંકર ભટ્ટ બી.એ., શ્રી મૂળશંકર સોમેશ્વર જોશે, બી.એ., શ્રી રમણલાલ મણીલાલ ઉપાધ્યાય આર્કિટેક-એંજીનીયર અને શ્રી નટવરલાલ લલ્લુભાઈ ઉપાધ્યાય ઈલેક્ટ્રીકલ એંજીનીયરનું સન્માન સબવાળો ખેસ અને પંચપાત્ર આપી કરવામાં આવ્યું.
આ સાત વ્યક્તિઓમાં ધીરજલાલ લલ્લુભાઈ ઉપાધ્યાય બી.એ.માં ફર્સ્ટ ક્લાસ ફર્સ્ટ આવતાં અરોડા સરકારે તેનમી બરોડા કોલેજ (હાલમાં એમ. એસ. યુનિ) ના ફેલો તરીકે નિમણૂક કરેલી. આ સમાચારથી આપણી જ્ઞાતિના ઢસરીય તક તરફથી તેનમું તે વખતે સન્માન થયેલું. (તે વખતે તકનો મહિમા અનોખો હતો.) એટલે બીજા બધાને લાગી આવ્યું. તે ઉપરાંત શ્રી કાળીદાસભાઈએ પોતાના પ્રતિભાવમાં ખૂબ માર્મિક રીતે જ્ઞાતિની કેળવણી પ્રત્યેની ઉપેક્ષાની વાત કરી એટલે જ્ઞાતિજનોની લાગણી ઉભરાઈ આવી અને ભટ્ટ ગીરજાશંકર દેવશંકર, ગિરજાશંકર હરિકૃષ્ણ પંદ્યા તેમજ અન્ય બે જણે મળી કેળવણી મંડળનું બંધારણ તૈયાર કર્યું. આ કામ એક મહિનામાં પૂર્ણ થયું. તેની નોંધણી કરાવવામાં આવી. આ મંડળમાં ત્રણ પ્રકારના સભ્યોની નોંધણી શરૂ થઈ:
(૧)      પ્રથમ વર્ગ      :      વાર્ષિક ત્રણ રૂપિયા
(૨)      દ્વિતિય વર્ગ     :      વાર્ષિક બે રૂપિયા
(૩)      તૃતિય વર્ગ     :      વાર્ષિક એક રૂપિયા
આ જીવન ફી રૂ . ૧૦૧/- રાખવામાં આવી.અને વંશપરંપરાગત સભ્ય ફી રૂ.૧૦૦૧/- લેવા નિર્ણય કરવામાં આવ્યો.આ રીતે જ્ઞાતિજનોના બાળકોમાં વિદ્યાભ્યાસ વધે તે હેતુસર આ મંડળની વિધિવત રચના કરવામાં આવી.
આપના કેળવણી મંડળની વિધિસરની પ્રથમસભા  તા.૮/૧૦/૧૯૩૩ ના રોજ ભરાઈ જેના પ્રમુખ ભટ્ટ સોમેશ્વર શિવરામ હતા.અને બીજા ૨૬ સભ્યો હાજર હતા. (યાદી સામેલ છે) આ સભામાં વહીવટી ખર્ચ માટે આ સભાના સખાવત દાતા ભટ્ટ હરગોવન જેઠારામએ રૂ|.૧૦૫/- મંડળ ને આર્પણ કરેલા હતાં.
વિધિવત રીતે પ્રમુખ પધ્ધતિથી મંડળની કાર્યાવાહી તે જ દિવસે શરૂ થઈ. અને કેળવણી મંડળના પ્રથમ વાર્ષિક પ્રમુખ તરીકે પંડ્યા અંબાલાલ મગનલાલ, મહામંત્રી તરીકે પંડ્યા સુંદરલાલ મોતીલાલની વરણી કરવામાં આવેલી. ત્યારબાદ અત્યાર સુધી એટલે કે છેલ્લા ૭૫ વર્ષથી આ મંડળીની કાર્યવાહી પ્રમુખ પધ્ધતિથી કરવામાં આવે છે. અને વર્ષો વર્ષ પ્રમુખ ઉપ-પ્રમુખ, મહામંત્રી, મંત્રી તથા કારોબારીની વરણી કરવામાં આવે છે.
મંડળના કાયમી કાર્યાલય માટે પ્રયત્નો હાથ ધરવામાં આવ્યા અને તેને પરિણામે હાલ દેનાંબેંકવાળું મકાન જે તે સ્થિતિમાં મંડળને દાનમાં મળ્યું. આ મકાન મણીલાલ મોતીલાલ મહેતાએ પરસોત્તમ નાથજીની (સ્ટેમ્પવાળા) પત્નીની સ્મૃતિમાં પાર્વતીબાઈ હોલ બાંધવા માટે આપ્યું. તેના ટ્રસ્ટીઓ તરીકે (૧) મણીલાલ મોતીલાલ મહેતા (૨) મોતીલાલ પિતામ્બર જોષી અને (૩) ગોરધનભાઈ લલ્લુભાઈ ત્રિવેદીને નીમવામાં આવેલા. આમ મંડળીની કાર્યાવાહી મંડળના કાર્યાલયમાં શરૂ થઈ.
જ્ઞાતિના બાળકોના શિક્ષણના સ્તરને ઉંચુ લઈ જવાના ઉમદા હેતુથી સ્થપાયેલા કેળવણી મંડળના મુખ્ય હેતુઓ આ પ્રણામે હતાં.
યોગ્ય સ્થળોએ વિદ્યાર્થીઓને રહેવા, જમવા, ભણવા વગેરે સગવડ કરી આપવા, બોડીંગો સ્થાપવી.
ઉચ્ચ અભ્યાસ, કોલેજ, હુન્નર ઉદ્યોગ, કલા, તબીબ, ઈજનેરી શીખતા વિદ્યાર્થીઓની ફી, શિષ્યવૃત્તિ, પુસ્તકો, લોન વગેરેની મદદ કરવી.
વૈદિક, ધાર્મિક, જ્યોતિષ અને સંસ્કૃતનું ઉચ્ચજ્ઞાન લેનાર વિદ્યાર્થીઓને ઉપર પ્રમાણે મદદ કરવી.
પ્રાથમિક શાળામાં કે વ્યાયામ મંદિરમાંના વિદ્યાર્થીઓને ફી કે કેળવણીના બીજા સાધનની મદદ કરવી. રમત ગમતના મેળાવડા યોજવા.
વિદેશ અભ્યાસ કરવા જનાર યુવકોને લોન કે શિષ્યવૃત્તિ આપવી.
સ્ત્રી શિક્ષણને મહત્વ આપવું, ભરત ગુંથણ, સીંવણ, ગૃહ વ્યવસ્થા, માવજત વગેરેની કેળવણીની વ્યવસ્થા કરવી.
સામાજીક, નૈતિક, ધાર્મિક વિષયોને લઈ પત્રિકાઓ છપાવવી, વ્યાખ્યાનો યોજવા, સંમેલનો કરવા.
જ્ઞાતિ બાળકોમાં સ્પર્ધાત્મક શિક્ષણ પ્રવૃત્તિ માટે વડીલોના પ્રયત્નોથી એનામી યોજના દાખલ કરી અને તેનું ટ્રસ્ટ રચવમાં આવ્યું.
ફરતું વાંચનાલય રાખવું, સ્ત્રી વિભાગ જુદો રાખવો.
જ્ઞતિના તડ, કુટુંબનો ઈતિહાસ, વંશાવળી પ્રસિધ્ધ કરવા, વસ્તી પત્રક તૈયાર કરવા.
જ્ઞાતિના સ્ત્રી-પુરૂષો શિક્ષણ મેળૅવી સ્વનિર્ભર બને તે માટે પ્રયત્નો કરવા.
ટુંકમાં શિક્ષણક્ષેત્રના તમામ આયામોને આવરી લેતા તેના હેતુઓ સ્પષ્ટ કરે છે કે મંડળનો એકમાત્ર ઉદ્દેશ જ્ઞાતિજનોના સર્વાંગી વિકાસનો હતો.
કેળવણી મંડળનું વહીવટી માળખું
મંડળના વહીવટને સરળ રીતે ચલાવવા માટે જુદી જુદી સમિતિઓની રચના કરવામં આવી. જેમાં સામાન્ય સભા કે જેમાં આ મંડળના આજીવન સભ્ય અને વંશ પરંપરાગત સભ્ય હાજર રહી શકે છે. અને જરૂર પડે મતદાનમાં ભાગ લઈ શકે છે.
આ ઉપરાંત સામાન્ય સભામાં કરોબારીની રચના કરવામાં આવે છે. અને કારોબારી સમિતિ દ્વારા વહીવટી કામગીરી હાથ ધરવામાં આવે છે. આ સમિતિની ગેઠક દર માસે એકવાર મળે છે. આમ મંડળનો વ્યવસ્થિત વહીવટ થાય તે હેતુસર સામાન્ય સભા અને વય્વસ્થાપક સમિતિનો સુમેળ હોવો જરૂરી છે.
વિદ્યાભ્યાસને ઉત્તેજન આપવાના હેતસર સ્થપાયેલ આ મંડળની સિધ્ધિઓ અનેક છે. જેમાં મુખ્યત્વે વિદ્યાનગર ખાતેની હોસ્ટેલ હતી. તે વખતે માત્ર વિદ્યાનગરમાં કોલેજો હોવાથી તેમજ આવવા-જવાની તકલીફને ધ્યાનમાં લઈ જ્ઞાતિના વિદ્યાર્થીઓ માટે જ્ઞાતિજનોના દાનથી વલ્લભ વિદ્યાનગર ખાતે છત્રાલયનું આયોજન શરૂ થયું. ઈ.સ. ૧૯૫૨માં સ્વ. શ્રી દિનાનાથ બાપાલાલ અધ્વર્યુના હસ્તે તેનું ખાત મૂહુર્ત થયું. અને સને.૧૯૫૩માં ચાત્રાલયનો મંગલ પ્રવેશ શ્રી અંબાલાલ છગનલાલ ભટ્ટ (ચૂણેલવાળા) ના હસ્તે રાખવામાં આવેલો. આ પ્રસંગે ડાકોરના પ્રતિષ્ઠિત નાગરીક ભાલચંદ્ર તાંબેવકર ખાસ મહેમાન તરીકે ઉપસ્થિત રહેલા. આ સિવાય વિદ્યાનગરના પ્રણેતા શ્રી ભાઈલાલભાઈ, શ્રી હરિવલ્લભદાસ શેઠ, શ્રી ભીખાભાઈ પટેલ આમંત્રણને માન આપીને હાજર રહેલ હતાં. હોસ્ટેલના બાંધકામમાં જ્ઞાતિબંધુઓએ નાણાકીય તેમજ જરૂરી ચીજવસ્તુઓની સહાય કરેલ હતી. જેમાં મંગુભાઈ રાજારામ ઉપાધ્યાય તરફથી ૨૦ ટ્રક રેતી, અને રૂ.૧૦૦૦/- ની સાખાવત મળેલી. ડાકોરના જ્ઞાતિજનોએ આ કામ બદલ કેળવણી માટે જાગૃત એવા તમામને અભિનંદન આપેલાં. આ કાર્યમાં મુખ્ય સખાવતી શ્રી જગન્નાથ શિવરામ ભટ્ટે રૂ.૧૧,૧૧૧-૧૧-૧૧ (અંકે રૂપિયા અગીયાર હજાર એકસો અગીયાર રૂપિયા અગીયાર આના, અગીયાર પૈસા) સખાવતી દાન આપેલ. આ છાત્રાલયના નક્શા બનાવવામાં શ્રી રમણલાલ મણીલાલ ઉપાધ્યાયે સારો એવો ફાળો આપેલો છે. અને સમિતિની રચના આ કામગીરી માટે કરવામાં આવેલ હતી. શ્રી ભૂતપભાઈ પાઠકને દેખરેખની જવાબદારી સોંપવામાં આવેલ હતી. તેમજ શ્રી રામુભાઈ શંકરભાઈ ભટ્ટ તથા શ્રી રતિલાલ શંકરલાલ ત્રિવેદીની સખત દેખરેખ હેઠળ છત્રાલયનું મકાન તૈયાર થયું. તા.૧૫/૧૦/૫૩માં મંગલ પ્રવેશ કર્યો. શ્રી ભગવાનદાસ છોટાલાલ મહેતાએ છાત્રાલયની ફી એકત્ર કરવી, ગ્રામ પંચાયતનો વેરો, લાઈટ બીલ વિગેરે ભરવાની જવાબદારી લીધી. શ્રી અરવિંદભાઈ એમ. પંડ્યા તે વખતના રેક્ટર શ્રી. ટી.સી.શાહ, શ્રી રસિકભાઈ એમ. ભટ્ટ(થામણાવાળા), શ્રી અનિલભાઈ એમ. ભટ્ટ, શ્રી રોહિતભાઈ હરિશંકર જોશી, વિનાયકભાઈ એમ. ભટ્ટ છાત્રાલયની જરૂરી ફી ઉઘરાવે, લાઈટ વ્યવસ્થા તેમજ છાત્રાલયની રૂમોમાં જરૂરી સુવિધા, પલંગ, ટેબલ, ખુરશી, પંખાવી વ્યવસ્થા કરી આપવામાં આવતી. સમયાંતરે શિક્ષણનો વ્યાપ વધતાં આસપાસના ગાઅમોમાં પણ કોલોજો શરૂ થઈ અને વિદ્યાર્થીઓની સંખ્યા વિદ્યાનગરમાં ઘટવા લાગી. જેથી જ્ઞાતિ વિદ્યાર્થીઓને રહેવાની સગવડ માટેનો હેતું ફળીભૂત ન થતાં આખરે સને.૧૯૯૫માં આ છાત્રાલયનું વેચાણ કરી દેવામાં આવ્યું.
આ મંડળને પુનિત આશ્રમની સામે સ્વ.મણીલાલ મોતીરામ મહેતાએ તેમની પુત્રીની સ્મૃતિમાં જમીન સખાવત કરેલ છે.
ડાકોરના આપણી જ્ઞાતિના મુંબઈના ખ્યાતનામ વકીલ શ્રી. પોપટલાલ પુરૂષોત્તમ ઉપાધ્યાય, શ્રી ગણપતરામ મણીલાલ ભટ્ટ, શ્રી ગીરીજાશંકર હરિકૃષ્ણ પંડ્યાએ મળીને ૧૯૬૪માં સમૂહ યજ્ઞોપવિત શરૂ કરેલ અને ૮૦ બટુકોને યજ્ઞોપવિત સંસ્કાર આપેલા.
૧૯૭૨માં શ્રી શાંતિલાલ છોટાલાલ ઉપાધ્યાય (સંચાવાળા), શ્રી રતિલાલ શંકરલાલ વૈદ્ય, જોષી જમીયતરામ માણેકલાલ અને મંત્રી અધ્વર્યું અર્વિંદભાઈ કેશવલાલે સમૂહ યજ્ઞોપવિતનો કાર્યક્રમ શરૂ કર્યો. તેમાં હરિનારાયણ મહેતા તેમના દિકરાની યજ્ઞોપવિત પોતાના નિસાસે રાખવાનો નિર્ણય કર્યો પરંતુ તે જ દિવસે સમૂહ જનોઈ કાર્યક્રમ હોઈ મંડળ આગેવાનોએ તેમને સમજાવી સમૂહ યજ્ઞોપવિતમાં ભાગ લેવા ગ્રહ કર્યો. અને હરીનારાયણ મહેતાએ લાવેલ તમામ સીધુ-સામગ્રી મંડળને અર્પણ કરેલું. સમૂહ યગ્યોપવિત નિમિત્તે હરીનારાયણ મહેતાએ સ્વ. પૂજ્ય વેદમૂર્તિ ઉમિયાશંકર પિતાંબરદાસના નામથી રૂ.૨૦૦૧/- આપી યજ્ઞોપવિત ટ્રસ્ટ શરૂ કર્યું. આ યજ્ઞોપવિત યોજનાનું ભગીરથ કાર્ય આજદિન સુધી અવિરતપણે ચાલે છે. અને દાતાઓ તેમાં ફાળો પણ આપે છે. મંડળે આ કાર્યને વેગ આપવા માટે યજ્ઞોપવિત ટ્રસ્ટ જહેર કરીને જ્ઞાતિજનોને દાન આપવા માટે આપીલ કરવામાં આવે. જેનો સારો એવો પ્રતિસાદ જ્ઞાતિને મળે છે.
કેળવણી મંડળના લાભાર્થે શરૂઆતના વર્ષોમાં અંબાવાડીના ત્રીજા ભાગમાં સાંસ્કૃતિક કાર્યક્રમો થતા. રામાયણ, મહાભારત, ગરબા, નાટકો, કવિતાઓના કાર્યક્રમો થતાં.
દિવાળી પરત જ્ઞાતિજનો મળીને સભ્ય ફી અને દાન મેળવવા શ્રી ભટ્ટ શાંતિલાલ સોમેશ્વર, અરવિંદલાલ મણીલાલ પંડ્યા અને અધ્વર્યુ ઠાકોરભાઈ ચંદુલાલે અથાગ પ્રયત્નો કર્યા. શ્રી કિઇરીટભાઈ એમ. ભટ્ટ, શ્રી જગદીશભાઈ પંડ્યા, શ્રી પ્રદ્યુમન ઓચ્છવલાલ જોષી, શ્રી. એ.કે. અધ્વર્યુ, શ્રી મુકુંદભાઈ કાંતિલાલ અધ્વર્યું, શ્રી દેવદત્ત જોષી વિગેરી નાટ્યપ્રયોગો અને સાંસ્કૃતિક કાર્યક્રમો કરી કેળવણી મંડળ માટે ભંડોળ એકત્ર કર્યું જે અભિનંદનીય છે.
કેળવણી મંડળ પાસે આજે જે કાંઈ જમા રકમ છે તેના વ્યાજમાંથી બાળકોને ઈનામો, પુસ્તકો, શિષ્યવૃત્તિ વિગેરે અપવામાં આવી રહ્યા છે.
ટૂંકમાં, આ મંડળની ૭૫ વર્ષની કામગીરી અને તેનો ઈતિહાસ અદભૂત રહેલો છે. આ મંડળના વટવૃક્ષને વાવણીથી માંડી ઘટાદાર વૃક્ષ થવામાં જ્ઞાતિના મહાનુભાવોએ અમૂલ્ય ફાળો આપેલ છે. તેમજ જ્ઞાતિજનોએ તન-મન-ધનથી સહાય કરી છે. તે સર્વેના પ્રયત્નો અને શુભનિષ્ઠાનું તે પરિણામ છે. આ તમામ વિગતો કાર્યાલયના સામાન્ય સભા અને કારોબારી સભાના ઠરાવબુકોનું વિહંગાવલોકન કરી તેમજ જ્ઞાતિના મુરબ્બી શ્રી નટવરલાલ લલ્લુભાઈ ઉપાધ્યાય, શ્રી હરીનારાયણભાઈ મહેતા તેમજ શ્રી શાંતિલાલ સોમેશ્વર ભટ્ટ વિગેરે પાસેથી મળેલ અનુબોદન દ્વારા એકત્રીત કરવાનો પ્રયત્ન કરેલ છે. છતાં પણ માહિતીના અભાવ કે શરતચૂકથી જો કોઈ વિગત કે કોઈનું નામ રહે ગયેલ હોય તો તે બદલ ક્ષમા માંગીએ છીએ. તેમજ નામી-અનામી જ્ઞાતિજનો, દાતાઓ અને માર્ગદર્શકોનો પ્રત્યક્ષ કે પરોક્ષ રીતે મળેલ સહકાર બદલ કેળવણી મંડળ તેમનો હાર્દિક આભાર માને છે. અને નત મસ્તકે સૌ વડીલોને અમૃત મહોત્સવ પ્રસંગે વંદન કરે છે. હાલની પેઢીને વડીલોએ ઉગાડેલ વૃક્ષને સાચવી ઘટાદાર વૃક્ષ બનાવે અને આપણા હવે પછીના બાળકો પણ પૂર્વજોને યાદ કરી તઓની કાર્ય/વિચારસણીને અનુસરે તેવી અભ્યર્થના.
કેળવણી મંડળની ભવિષ્યની યોજનાઓ
આપણા કેળવણી મંડળના જ્ઞાતિના વડીલો બાળકોના સારા ભવિષ્ય માટે જે કાંઈ કર્યું છે તે ઋણ કદી ચૂકવી શકાય તેમ નથી. છતાં તેમના આદર્શોને આગળ ધપાવી કેટલીક ભવિષ્યમાં થઈ શકે તેવી કામગીરીની અપેક્ષા જ્ઞાતિજનો રાખે તે સ્વાભાવિક છે. આ માટે મંડળે
પરંપરાગત શિક્ષણને બદલે ઉચ્ચ શિક્ષણને મહત્વ આપવું.
વ્યવસાયલક્ષી સિક્ષણને પ્રાધાન્ય આપવું.
વિદેશમાં ઉચ્ચ અભ્યાસવાંચ્છુ યુવાનો માટે માહિતી અને સેમિનાર ગોઠવવા.
સ્પોકન ઈંગ્લીશ તેમજ કોમ્પ્યુટર ટ્રેનીંગ વર્ગો શરૂ કરવા.
સ્પર્ધાત્મક પરીક્ષાઓ માટેના વર્ગો ચલાવી જ્ઞાતિના બાળકોને નવી દિશા આપવી.
યોગ, ધ્યાન જેવી શિબીરો ગોઠવવી.
કર્મકાંડ તાલીમ, યજમાનવૃત્તિ (મેનેજમેંટ), જ્યોતિષની તાલીમ આપી ઉત્તમ પંડિતો તૈયાર કરવા.
જ્ઞાતિના વિવિધ વિષયોમાં પારંગ એવા તજજ્ઞોને બોલાવી સેમાનર, અધિવેશનો યોજી વિદ્યાર્થીઓની જ્ઞાસજ્જતામાં વધારો કરવો.
ઉપરોક્ત ભાવિ યોજનારો સાકાર કરવા માટે આપણે સૌએ કેળવણી મંડળને સાથ-સહકાર અને દાન આપવાની ખાસ જરૂર છે. જેથી કરીને આપણા કેળવણી મંડળના આ ધ્યેયને સર્વથા સાર્થક કરી શકાય.
Copyright © 2017 835 Trived Mevada Samaj — Activation WordPress theme by GoDaddy